NaiveNeuron/SloPal huggingface dataset:
Krajčír, Ľuboš, poslanec NR SR (2020-07-14):
Vážený pán predsedajúci, vážené panie poslankyne, vážení páni poslanci, vážený pán minister, predseda Národnej rady Slovenskej republiky rozhodnutím č. 164 zo 14. júla 2020 pridelil výboru pre hospodárske záležitosti návrh vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 351/2011 Z. z. o elektronických komunikáciách v znení neskorších predpisov a ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (tlač 174), s tým, že o výsledku prerokovania uvedeného návrhu vlády bude informovať Národnú radu Slovenskej republiky. Výbor pre hospodárske záležitosti prerokoval návrh vlády na skrátené legislatívne konanie na svojej schôdzi, na svojej 20. schôdzi dňa 14. júla 2020. Uznesením č. 45 odporučil Národnej rade Slovenskej republiky tento návrh schváliť s tým, že prvé, druhé a tretie čítanie sa uskutočnia na 9. schôdzi Národnej rady. Vážený pán predsedajúci, otvorte, prosím, rozpravu.
Sulík, Richard, predseda NR SR (2011-09-13):
Ďakujem. Uzatváram rozpravu k tomuto bodu programu. A o slovo požiadal navrhovateľ. Nech sa páči. (Reakcia z pléna.) Povedal som, ukončujem rozpravu.
L. Gyurovszky, minister výstavby a regionálneho rozvoja SR: (2004-09-08):
Dôvodom na spojenie uvedených funkcií sú nedostatočné počty zamestnancov krajských stavebných úradov, taktiež nedostatočné množstvo peňazí, ktoré je určené na ich platy. Obdobné ako navrhnuté riešenie je už uplatnené v zákone č. 315/2001 Z. z. o Hasičskom záchrannom zbore, v zákone č. 534/2003 Z. z. o organizácii štátnej správy na úseku cestnej dopravy a pozemných komunikácií a o zmene a doplnení niektorých zákonov a taktiež v zákone č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov. Verím vážne, pán podpredseda, vážené pani poslankyne, vážení páni poslanci, že predložený návrh zákona prerokujete v druhom čítaní. Ďakujem za pozornosť.
Kollár, Boris, predseda NR SR (2023-02-02):
Prosím, prezentujme sa a hlasujeme. (Hlasovanie.) Prítomných 135, za 68, proti 14, zdržalo sa 53. Konštatujem, že sme veľmi tesne schválili návrh novely Trestného poriadku . (Potlesk.) Ďakujem. Pokračujeme ďalej, teraz poprosím povereného člena výboru pre zdravotníctvo poslanca Tomáša Lehotského, aby uviedol hlasovanie v prvom čítaní o návrhu poslancov Marcinkovej, Viskupiča, Ledeckého na vydanie zákona, ktorým sa mení a dopĺňa zákon č. 576/2004 Z. z. o zdravotnej starostlivosti. Je to tlač 1362, bod 28 schváleného programu. Nech sa páči, pán poslanec, máte slovo. (Hlasovanie o návrhu poslancov Národnej rady Slovenskej republiky Vladimíry Marcinkovej, Mariána Viskupiča a Vladimíra Ledeckého na vydanie zákona, ktorým sa dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov , tlač 1362.)
Fecko, Martin, poslanec NR SR (2014-12-10):
Ďakujem pekne. Ďakujem, pán kolega aj pani kolegyňa, že ste reagovali na mňa aj na faktické pripomienky, ktoré boli k tomu dané. Tak by som povedal, ako som sa vyjadril, o odbornosti sa môžeme potom hrať v druhom čítaní, keby tam návrh išiel. Pokiaľ by bol nepriechodný, samozrejme, sme v stave aj stiahnuť ho, keď sa ukáže, že vôbec nie je priechodný ani vykonateľný, nie je s tým problém, takže dobre. Kolega Jarjabek, vy ste viac-menej hovorili o počkaní, ako tu dopadne všetko možné. Len už tu čakáme koľko rokov? A to bude dokedy, dokiaľ tu všetko vymrie? No tak to sa takto nedá robiť, proste vždycky čakáme s reštitúciou, s týmto. Však predsa robiť niekto musí. Takže berte to takto, že toto neberiem, že s tým sme mohli čakať. Ale skôr by som povedal, akoby ste možno ten zákon vzali vy, vezmite si ho, aspoň niečo z neho, sem dajte ho vy ako vláda, ministri, alebo výbor nech ho dá. Tomu budem rád, keď ho sem dáte proste a poviete: „To je naše videnie, takto ich chceme odškodniť.“ Tým je to vybavené, nemám s tým problém. Viete, veď nám ide o toto, o riešenie problémov, a nie o to, či teraz budete modrí, fialoví, červení alebo neviem akí. Takže, vážení, v takom duchu vám môžem povedať iba jedno. Chcem vás ešte raz poprosiť, splňte si svoju domácu úlohu. Nič viacej k tomu už nepoviem. To, že ste to nemali v terajšom volebnom programe, je druhá vec. Ale stále staré veci ešte tu nie sú dorobené. Takže toto by ste mali urobiť, keď ste pri moci. A nikto vám do toho nemôže hovoriť teraz. Takže ukážte, akú máte tvár. A myslím, že tá sociálna demokracia sa prejaví aj v tomto, či tento zákon postúpite alebo nepostúpite do druhého čítania alebo či ho preberiete alebo nepreberiete a nedáte pod svoju vlajku, čo tiež beriem, nech sa páči, urobte to a budem veľmi rád. Takže, vážení, končím mojím mottom: „Žime tak, aby bolo aj chleba, aj neba.“ Ďakujem pekne. (Potlesk.)
M. Číž, podpredseda NR SR: (2007-12-04):
Vážené kolegyne, kolegovia, budeme pokračovať v rozprave o vládnom návrhu zákona o štátnom rozpočte na rok 2008 . Do rozpravy sú ešte prihlásení ústne poslanci, ktorých máme na tabuli. Takže budeme pokračovať vystúpením pána poslanca Rafaela Rafaja, pripraví sa pán poslanec Petrák.
Glváč, Martin, podpredseda NR SR (2019-05-21):
Ďalší v rozprave, pán poslanec Dostál, nech sa páči.
Pellegrini, Peter, predseda NR SR (2015-05-13):
Pani poslankyňa Žitňanská, počujem vás až sem. Je fajn, že máte dobrú náladu, ale nech sa páči, pán Martvoň.
Ďuriš Nicholsonová, Lucia, podpredsedníčka NR SR (2016-10-20):
Ďakujem pekne, v tomto momente prerušujem rokovanie o tomto bode programu. Po hlasovaní budeme pokračovať, rozprava ústna je uzavretá, takže budú nasledovať záverečné slová. A teraz v tomto momente ideme hlasovať. Ďakujem.
J. Berényi, poslanec: (2007-09-20):
Ďalej, chcel by som reagovať len na to, čo povedal pán kolega Urbáni. Možno, že som nebol úplne jasný, ale treba rozlišovať medzi tým, aká bola výmena obyvateľstva medzi Slovenskou republikou a Maďarskou republikou a tam, samozrejme, všetky medzinárodné zmluvy a dohody platia. Ale bol aj odsun do Čiech, odsun slovenských Maďarov do Čiech, ktorý nebol riešený medzinárodnými zmluvami alebo medzištátnou dohodou. A ja som hovoril najmä o tom odškodnení a v prípade o riešení týchto ľudí. Ďakujem.
Kazda, Radovan, poslanec NR SR (2021-09-29):
Pán poslanec Valášek, hovorili ste o tom, že väčšie investície do zelených energií priniesli pokles ceny, pokles ceny týchto, týchto zdrojov. No neviem, či táto kauzalita presne platí, ale naozaj je, existuje korelácia medzi tým, že sa zaviedli dotácie na zelené zdroje energie a postupom rokov klesá, áno, klesajú napríklad aj fotovoltaické panely, ale treba si povedať, že od roku 2009 u nás to beží a stále ešte nie je vyrovnaná tá cena zelených zdrojov energie, týchto napríklad, k cene konvenčných zdrojov. Obávam sa, že táto cesta bude ešte veľmi-veľmi veľa rokov trvať, takže v súčasnosti stále platí, že zelené energie sú drahšie. Hovorili ste o tom, že plyn nemôže byť hlavným zdrojom energie. No samozrejme, toto máme ako cieľ, ale treba si povedať, že plyn je strategicky dôležitý pre priemysel a plyn sa naďalej považuje za ekologickejšie, ekologickejšie palivo ako napríklad uhlie. Spomínali ste aj to, že najväčším problémom na Slovensku sú emisie tuhých znečisťujúcich látok. Neviem povedať, že či je to najväčší problém, problém to, samozrejme, je, ale nebol by som zase veľmi rád, keby sa to považovalo, a spomínali sa tie čísla, päťtisíc úmrtí, ako niečo, že to je nejaký superkvantifikovaný odhad a samozrejme, je to obrovský problém a spôsobuje to zníženie veku dožitia a je to teda obrovský problém. Ale chcem poukázať na to, že správa o stave životného prostredia na Slovensku hovorí o tom, že pokles je zaznamenaný trvalo, emisie tuhých prachových častíc v dlhodobom časovom horizonte i v medziročnom porovnaní taktiež poklesli. Správa o stave životného prostredia monitoruje, resp. reportuje tieto údaje, tie emisie klesajú a, samozrejme, musíme robiť všetko pre to, aby klesali ďalej.
Jurinová, Erika, podpredsedníčka NR SR (2014-02-11):
Poprosím ďalšieho rečníka prihláseného do rozpravy k tomuto bodu pána poslanca Jozefa Mikloška. (Reakcia z pléna.) Áno, práve som si myslela, že sa nikto, takže ospravedlňujem sa, pán poslanec, ešte chvíľočku, že je faktická poznámka, ktorú nevidíme vraj. Takže jedna faktická poznámka. Uzatváram možnosť prihlásiť sa, dve faktické poznámky s reakciou, teda druhá bude reakciou. Nech sa páči, pán poslanec Blaha.
Ďuriš Nicholsonová, Lucia, podpredsedníčka NR SR (2018-10-16):
Prepáčte mi, prosím, že do toho vstupujem, ale bude lepšie, keď potom budete reagovať, pán minister, lebo nahráva sa to, už len pre ten záznam. A my aj tak potom nepočujeme, že čo hovoríte.
Bugár, Béla, podpredseda NR SR (2018-06-13):
Prezentujme sa a hlasujme. (Hlasovanie.) Prítomných 145 poslancov, za 143, 1 sa zdržal, 1 nehlasoval. Konštatujem, že body zo spoločnej správy sme schválili.
Susko, Boris, poslanec NR SR (2021-03-17):
Ďakujem pekne za slovo, vážený pán predsedajúci, vážené pani poslankyne, páni poslanci, dovoľte, aby som podľa § 73 ods. 1 rokovacieho poriadku vystúpil v prvom čítaní ako spravodajca určený ústavnoprávnym výborom k uvedenému návrhu ústavného zákona. Návrh ústavného zákona spĺňa z formálnoprávnej stránky náležitosti uvedené v rokovacom poriadku a v Legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh ústavného zákona prerokoval ústavnoprávny výbor, ktorý navrhol aj ako gestorský výbor s tým, aby gestorský výbor prerokoval návrh ústavného zákona do 3. mája 2021. Zo znenia návrhu ústavného zákona je zrejmý účel navrhovanej právnej úpravy. Ako spravodajca určený navrhnutým gestorským výborom odporúčam, aby sa Národná rada po všeobecnej rozprave uzniesla na tom, že návrh ústavného zákona prerokuje v druhom čítaní. Odporúčam zároveň návrh ústavného zákona prideliť ústavnoprávnemu výboru vrátane jeho určenia ako gestorského výboru a lehoty na prerokovanie návrhu ústavného zákona vo výbore v zmysle uvedeného rozhodnutia predsedu Národnej rady. Pán predsedajúci, prosím, otvorte všeobecnú rozpravu.
Matovič, Igor, poslanec NR SR (2024-02-23):
Som veľmi rád, Julo, že si povedal tie dáta, lebo aj keď si dobre pamätám, na Facebooku máš takú stránku, že Július Jakab, dáta, fakty, neviem čo, a páči sa mi, že takýmto štýlom vlastne vždy na dátach a faktoch odhaľuješ postupne pravú tvár tej mafii, ktorá nám tu vládne. Ten ťah, ktorý si spravil vtedy pri 500 poplatkoch, či jak to bolo? Ficovepoplatky.sk, či 900, 900 poplatkoch, ktoré nielen teda Fico, však ono by sa patrilo, aby tam bolo napísané aj Pellegrini, lebo ja zase hovorím, že žiadne zlo, ktoré táto vláda pácha, bez Pellegriniho by páchať nemohli, lebo k nemu vzhliadala pani prezidentka, k nemu vzhliadali PS-kári, SaS-ka, KDH. Že však vlastne ten Pellegrini, on bude tým novým Kováčom Mečiarovým a on sa od toho Fica trhne. Čiže super ťah s Ficovými poplatkami, super ťah s Ficovými amnestiami, no a teraz treba dokola o tom hovoriť. Jasné, že progresívcom v médiách a už vôbec nie v médiách, ktoré ovláda mafián Haščák, nevoňajú informácie o tom, jako sa v podstate môžem povedať že prudko, lebo v čase krízy, keď sa zvýši životná úroveň rodín s deťmi o 10 %, tak to je prudké zvýšenie životnej úrovne. Takéto informácie tam určite nenájdeme, nebudú spievať hosana, možno niekde malinký šuch, niekde, aby si zadosťučinili akože ich svedomiu, ale to svedomie je špinavé, lebo tu štvali tri roky progresívci v médiách proti vláde v jednom šíku s fašistami, v jednom šíku s dezolátmi, s Ficom a priviedli mafiu k moci. Ďakujem pekne za tvoje vystúpenie, za to, že si povedal, ako sme výrazne pomáhali rodinám. (Potlesk.)
Holečková, Martina, poslankyňa NR SR (2023-12-20):
Ďakujem veľmi pekne, pán predsedajúci. Ja chcem, po prvé, povedať, že aj na našu žiadosť, my sme prosili klub OĽANO, aby bolo stiahnuté toto hlasovanie a ďakujem teda aj kolegom, že stiahli svoj podpis. Ďakujem veľmi pekne. (Potlesk.)
Zelník, Štefan, poslanec NR SR (2019-05-13):
Hlasujeme o bode 26 spoločnej správy s návrhom gestorského výboru schváliť.
Šimko, Jozef, poslanec NR SR (2021-01-29):
Ďakujem pekne. Vážený pán podpredseda Národnej rady, vážené panie poslankyne, vážení páni poslanci, Výbor Národnej rady Slovenskej republiky pre verejnú správu a regionálny rozvoj ma uznesením určil za spravodajcu k návrhu zákona, to je tlač č. 378. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Návrh zákona spĺňa náležitosti podľa rokovacieho poriadku a legislatívnych pravidiel tvorby zákonov. Vychádzajúc z oprávnení, ktoré pre mňa ako spravodajcu vyplývajú, najmä z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona bol prejednaný a prerokovaný Ústavnoprávnym výborom Národnej rady, Výborom Národnej rady pre verejnú správu a regionálny rozvoj a zároveň s Výborom Národnej rady pre ľudské práva a národnostné menšiny. Za gestorský výbor navrhujem Výbor Národnej rady pre verejnú správu a regionálny rozvoj. Zároveň odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní. Pán predsedajúci, prosím, otvorte všeobecnú rozpravu.
Kažimír, Peter, podpredseda vlády a minister financií SR (2014-09-16):
Ja iba, páni poslanci, jednu faktografickú vetu poviem, pán Hudacký sa ma pýtal na výsledky pripomienkového konania, takže pre pamäť pánovi Hudackému, zo 611 pripomienok rezort financií vyšiel v ústrety 238-krát, z toho 70-krát čiastočne. Čiže myslím si, že tie čísla dokazujú, že to nie je diktatúra nejakého názoru, zo 611 pripomienok 238 pripomienok prijatých. Ďakujem.
Jasaň, Viliam, poslanec NR SR (2012-05-10):
Ďakujem pekne. Ja len také dve poznámky. Tá prvá, pán bývalý minister, prečo ste nedokázali za tých osemnásť mesiacov vo vašich skvelých návrhoch presvedčiť vlastnú koalíciu, keď boli také dobré? Prečo ste to nedokázali? Druhá poznámka, k tej chrbtovej kosti. No, viete, pán bývalý minister, podľa mňa chrbtovú kosť má ten, kto sa vie postarať nielen o seba, ale aj o svoju rodinu, o svoje deti, o svoje vnúčatá a o spoločnosť, ktorú riadi. A verte, že my tú chrbtovú kosť máme. Naopak, chrbtovú kosť nemá ten, kto sa živí tým, že učí iných, ako obchádzať daňový systém a odvody. Čo si myslíte, kto je horší: ten, koho som teraz menoval, alebo ten, kto sa úmyselne snaží nepracovať a žiť len zo sociálnych dávok? Kto podľa vás tú chrbtovú kosť nemá? Podľa mňa ani jeden, ani ten druhý. A že ste sa možno našli medzi niektorými z nich, to už je váš problém. Ďakujem.
Beluský, Martin, poslanec NR SR (2022-09-28):
Ďakujem pekne kolegom za faktické poznámky. Len doplním ešte, že áno, je pravda, že ako povedal poslanec Taraba, že je to vlastne v neprospech strán, ktoré majú iba jedného silného lídra, ale zase to je podľa mňa aj pozitívne, aby tie strany možno budovali viacej silnejších osobností. A ten jeden volebný obvod kritizovali politici vlastne od jeho zavedenia. Len taký, taká malá, taký malý výlet do histórie, napríklad strana SDK – demokratická strana, vtedy hovorca Ondrej Dostál napríklad tiež bol za zmeny jedného volebného obvodu. V roku 2004 za KDH Palko navrhoval štyri obvody. ANO presadzovala osem obvodov. V roku 2011 KDH a Lipšic tiež prišiel s nejakým návrhom. Gašparovič tiež presadzoval 3+1. Čiže tá diskusia už tu je naozaj od v podstate vzniku toho jedného volebného obvodu. A ja chcem teda poslancov poprosiť, aby nehlasovali teda za to, či budú dva alebo koľko ich bude, ale aby sme hlasovali o tom, že sa posunieme do druhého čítania, aby sme našli nejaké optimálne riešenie, aby občania Slovenskej republiky mali čo najlepšie zastúpenie v parlamente. Ďakujem.
Grendel, Gábor, podpredseda NR SR (2022-03-30):
S ďalšou faktickou pán poslanec Miroslav Žiak.
P. Hrušovský, predseda NR SR: (2003-12-12):
(Hlasovanie.) 147 prítomných, 70 za, 51 proti, 26 sa zdržalo. Návrh sme neschválili.
Drábiková, Lucia, poslankyňa NR SR (2022-02-02):
Prosím, pán predsedajúci, dajte hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Sulík, Richard, predseda NR SR (2011-09-13):
Pán poslanec Slota.
P. Hrušovský, predseda NR SR: (2003-11-05):
(Hlasovanie.) 133 prítomných, 61 za, 12 proti, 56 sa zdržalo, 4 nehlasovali. Návrh sme neschválili.
Blanár, Juraj, podpredseda NR SR (2022-06-28):
S faktickou poznámkou pán poslanec Štefan Kuffa.
M. Hort, podpredseda NR SR: (2008-10-22):
Ani na vystúpenie pána poslanca Pada sa neprihlásil nikto s faktickou poznámkou. Pán poslanec bol posledný, ktorý sa do rozpravy prihlásil, a preto vyhlasujem všeobecnú rozpravu za skončenú. Pýtam sa pána ministra ako navrhovateľa, či chce zaujať stanovisko k rozprave. Nie. Pán spravodajca taktiež nechce zaujať stanovisko k rozprave. A preto preruším rokovanie o tomto bode programu s tým, že hlasovať o ňom budeme o 11.00  hodine. No a posledným bodom programu, ktorého navrhovateľom je pán podpredseda vlády a pán minister vnútra, je prvé čítanie o vládnom návrhu zákona  o cestnej premávke a o zmene a doplnení niektorých zákonov . Vládny návrh zákona ste dostali ako tlač 782, návrh na jeho pridelenie na prerokovanie výborom je v rozhodnutí č. 795. Prosím pána ministra a podpredsedu vlády pána Kaliňáka, aby aj tento vládny návrh zákona uviedol.  Nech sa páči, pán minister.
Bittó Cigániková, Jana, poslankyňa NR SR (2021-07-25):
Občania Slovenska, už nebude treba nič zatvárať. (Doznievanie búrlivého potlesku. Zaznievanie gongu.)
Richter, Ján, poslanec NR SR (2023-11-21):
Vážený pán predsedajúci, vážený pán minister, vážené panie poslankyne, vážení páni poslanci, predseda Národnej rady Slovenskej republiky rozhodnutím č. 25 zo 14. novembra tohto roku pridelil návrh vlády na skrátené legislatívne konanie o vládnom návrhu zákona, ktorým sa dopĺňa zákon č. 296/2020 Z. z. o 13. dôchodku a o zmene a doplnení niektorých zákonov v znení neskorších predpisov, tlač 28, na prerokovanie ihneď Výboru Národnej rady pre sociálne veci s tým, že o výsledku prerokovania uvedeného návrhu vlády bude informovaná Národná rada Slovenskej republiky. Výbor pre sociálne veci predložený návrh vlády na skrátené legislatívne konanie prerokoval na svojej 3. schôdzi a uznesením č. 5 z 15. novembra tohto roku odporúča Národnej rade Slovenskej republiky schváliť návrh vlády na skrátené legislatívne konanie o predmetnom návrhu zákona s tým, že prvé, druhé a aj tretie čítanie sa uskutoční na tejto 3. schôdzi Národnej rady Slovenskej republiky. Pán predsedajúci, skončil som. Otvorte, prosím, rozpravu.
T. Cabaj, poslanec: (2005-09-21):
Ďalej, aby Národná rada takisto v súvislosti s tým, že výbor pre európske záležitosti sa volí na základe zastúpenia politických strán, odvolala Karola Džupu z výboru pre európske záležitosti a zároveň aby zvolila Milana Urbániho za člena výboru pre európske záležitosti. Takisto je to na základe rokovacieho poriadku, ktorý hovorí, že tieto výbory sú zložené na pomernom princípe politických strán. Ďakujem pekne.
Mihál, Jozef, poslanec NR SR (2017-04-06):
Ja len takto. (Rečník z miesta v sále dvihol ruku so vztýčeným palcom.)
A. Belousovová, podpredsedníčka NR SR: (2009-04-22):
Slovo má pani poslankyňa Belásová.
Richter, Ján, minister práce, sociálnych vecí a rodiny SR (2020-02-25):
Ďakujem za slovo, pán podpredseda Národnej rady. Vážené panie poslankyne, páni poslanci, cieľom predloženého návrhu zákona je zavŕšenie procesu transformácie vianočného príspevku na 13. dôchodok a zavedenie novej dôchodkovej dávky, 13. dôchodku. Navrhuje sa, aby 13. dôchodok patril okruhu osôb, ktoré mali nárok na vianočný príspevok podľa zákona o poskytovaní vianočného príspevku, avšak už bez zohľadnenia výšky dôchodku. To znamená, že nárok na 13. dôchodok budú mať v zásade všetci poberatelia dôchodku vyplácaného Sociálnou poisťovňou. Suma 13. dôchodku sa navrhuje vo výške priemernej mesačnej sumy príslušnej dôchodkovej dávky jednotlivých druhov dôchodkov vykazovaných Sociálnou poisťovňou k 31. decembru kalendárneho roka, ktorý predchádza roku, v ktorom sa určuje suma 13. dôchodku. Poberateľovi starobného dôchodku sa teda napríklad navrhne vyplatiť 13. dôchodok v priemernej sume starobného dôchodku vykázaného k 31. decembru predchádzajúceho kalendárneho roku. Obdobne sa to týka invalidných, vdovských, predčasných, sirotských dôchodkov. Na základe návrhu dôjde k zmene štátnej sociálnej dávky, ktorou bol doteraz alebo je vianočný príspevok, na dôchodkovú dávku, ktorá sa bude vyplácať zo základných fondov starobného poistenia, prípadne invalidného poistenia prostredníctvom Sociálnej poisťovne. Navrhuje sa, aby v prípade súbehu nárokov na dva alebo viaceré 13. dôchodky sa vyplácal len ten, ktorého suma je najvyššia, tým sa navrhuje predísť kumulácii vyplácania 13. dôchodku. Zvýšené dopady na tento kalendárny rok predstavujú čiastku 442 mil., ktoré budú navýšené v Sociálnej poisťovni, pretože na úrovni ministerstva sú rozpočtované 150 mil. na vianočný príspevok, ktoré by sa v tom prípade, samozrejmá vec, nevyplatili. Na záver chcem skonštatovať, že všetky pozmeňujúce návrhy uvedené v spoločnej správe, akceptujem a odporúčam ich schváliť. Ďakujem.
Lipšic, Daniel, poslanec NR SR (2015-12-09):
Pán predseda, mám procedurálny návrh, o ktorom by som vás požiadal hlasovať. Znie takto: Národná rada žiada vládu Slovenskej republiky, aby pri rokovaniach o návrhoch zákonov ju zastupovali vecne príslušní ministri. Zdôvodňujem to tým, že možno sa to niektorým poslancom zo SMER-u, však včera niektorí aj poťapkali, ale v princípe je to dehonestácia nielen parlamentu, ale aj voličov. Myslím si, že vláda robí z poslancov vlastne v princípe parlamentných blbečkov, ktorí by mali len hlasovať podľa toho, ako im kto niečo ukáže, bez ohľadu na to, aká je diskusia. A to dehonestuje alebo by malo dehonestovať všetkých poslancov, nielen opozičných, ale aj vládnych, ktorí možno na druhé zamyslenie sa nad tým trošku hlbšie zamyslia.
Danko, Andrej, predseda NR SR (2017-09-05):
Na vystúpenie pána poslanca žiadna faktická poznámka. Pýtam sa, či sa chce niekto prihlásiť do rozpravy ústne. Nie. Uzatváram. Eugen Jurzyca, pán poslanec. Uzatváram možnosť prihlásenia do rozpravy ústne. A nech sa páči, pán poslanec Eugen Jurzyca.
Blanár, Juraj, podpredseda NR SR (2021-10-20):
Ďakujem. O slovo sa do rozpravy teraz hlási pán spravodajca a potom dám možnosť prihlásiť sa ústne do rozpravy, nech sa páči, pán spravodajca, máte slovo.
Kolíková Mária, poslankyňa NR SR (2024-09-13):
Ďakujem veľmi pekne. Ďakujem veľmi pekne, páni poslanci, pani poslankyne. Ja si dovolím k niektorým, na niektoré zareagovať. Ďakujem veľmi pekne, pán poslanec Mikloško, za ten návrat do minulosti. Podľa mňa treba to mať naozaj v pamäti, čo sa tu dialo a kam sa vraciame, lebo je to tak, je to tak. Vraciate sem presne túto kultúru Mečiara, robíte to, robíte to vedome a ja som presvedčená, že sa vám to vráti. A nebudete s tým spokojní. Ale je to vaše rozhodnutie. A, pán poslanec Glück, vy tu vyberáte konšpiráciu. To bol taký konšpiratívny, konšpiračný príbeh, ktorý prebehol na zasadnutí jedného z výborov, že som mala odkryť totožnosť jedného príslušníka, ktorý sám uvádza toto meno na úradných dokumentoch a je na verejných portáloch úradu vlády. Takže následne všetci koaliční poslanci pochopili, že tento konšpiračný príbeh, lepšie by bolo o ňom nehovoriť a určite ho nedávať ako dôvod na odvolanie, lebo je to blud. Tak ako skúšate to tu, sa vám to asi zjavne zapáčilo, takéto niečo mi našiť, ale je to proste blud a viete o tom, a preto to nie je ani medzi dôvodmi odvolania. Ale áno, bola to, skúšali ste, skúšali ste tento konšpiračný príbeh na mne na jednom zo zasadnutí kontrolného výboru. Bolo to úbohé. Bolo to veľmi úbohé! Aj so zapojením konkrétneho daného príslušníka, takže o to viac to bolo úbohé. A to potvrdzuje aj tie slová, ktoré tu už uviedol pán poslanec Grendel, že áno, hľadali ste tie dôvody, aby ste ma odvolali. Nepáčila sa vám moja práca. Ale bola som riadne zvolená a dôvody zo zákona k tomu nemáte, nemáte. Ja som v mene výboru žiadne podanie neurobila a vy to veľmi dobre viete. A takisto na to reagovala aj Generálna prokuratúra. Nereagovala na výbor, lebo žiadny výbor žiadne podanie neurobil, a reagovala na mňa ako na poslankyňu a tak mi aj posla... (Prerušenie vystúpenia časomerom.)
Hrnčiar, Andrej, podpredseda NR SR (2019-06-26):
Pán podpredseda Bugár.
Sulík, Richard, predseda NR SR (2010-08-11):
Ďakujem vám. S faktickými poznámkami sa neprihlásil nikto. Vyhlasujem rozpravu za skončenú. Prepáčte mi. Pán minister, nech sa páči.
Blanár, Juraj, podpredseda NR SR (2021-05-05):
Päť faktických poznámok. Ako prvý pán Eduard Kočiš.
Blanár, Juraj, podpredseda NR SR (2021-06-30):
Teraz udeľujem slovo v rozprave pánovi poslancovi Radovanovi Kazdovi, nech sa páči.
Kollár, Boris, predseda NR SR (2022-12-07):
Teraz by sme sa, pán poslanec, asi na tom zasekli, môžem s vami aj súhlasiť, ale však budeme hlasovať o pozmeňovacom návrhu pána Baránika, neprejde, bude to vyriešené. Pán poslanec Dostál, chcete ešte niečo? Nech sa páči.
M. Číž, podpredseda NR SR: (2006-12-13):
(Hlasovanie.) Prítomných 122 poslancov, za 100 poslancov, proti 8 poslancov, zdržalo sa 7 poslancov, nehlasovalo 7. Konštatujem, že Národná rada pridelila návrh tohto zákona výborom, určila gestorský výbor, ako aj príslušné lehoty výborom na prerokovanie zákona v druhom čítaní. Teraz budeme pokračovať hlasovaním v prvom čítaní o vládnom návrhu zákona, ktorým sa mení a dopĺňa zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov, máte to uvedené v laviciach ako tlač 140. Poprosím spravodajkyňu z výboru pre financie, rozpočet a menu poslankyňu Editu Angyalovú, aby uviedla hlasovanie. Ešte sa spýtam, môže predseda poveriť niekoho iného, čo by uviedol návrh zákona? (Hlasy a ruch v sále.)
Kadúc, Miroslav, poslanec NR SR (2014-03-18):
Ďakujem, pán predseda. Pán predseda, na stretnutí 18. 2. tohto roku ste, teda po stretnutí ste prisľúbili, dali ste chlapské slovo, že aby sme vyvrátili všetky pochybnosti o tom, že ten návrh, bod 24, je politikum, že ho dáte na koniec schôdze alebo dáte ho po skončení volebnej kampane alebo volieb. Preto vás poprosím, aby ste to slovo dodržali a vyvrátili akékoľvek pochybnosti o tom, že ide o politickú tému a politický biznis, a tento bod dali na koniec schôdze alebo na koniec... Alebo dali na inú schôdzu. (Potlesk.)
Solymos, László, poslanec NR SR (2011-12-08):
Ďakujem pekne, pán predsedajúci. Vážené kolegyne, kolegovia, Výbor Národnej rady Slovenskej republiky pre hospodárstvo, výstavbu a dopravu ako gestorský výbor k návrhu rozpočtu nákladov na činnosť Fondu národného majetku Slovenskej republiky na roky 2012 až 2014, tlač 536, podáva Národnej rade Slovenskej republiky v súlade s príslušným ustanovením zákona Národnej rady Slovenskej republiky spoločnú správu výborov. Predseda Národnej rady Slovenskej republiky rozhodnutím zo 14. októbra 2011 pridelil návrh na prerokovanie týmto výborom: výboru pre financie a rozpočet a výboru pre hospodárstvo, výstavbu a dopravu. Výbor Národnej rady pre financie a rozpočet o predmetnom návrhu rokoval 15. novembra 2011 a prijal uznesenie č. 276 a Výbor Národnej rady pre hospodárstvo, výstavbu a dopravu o návrhu rokoval 16. novembra 2011 a prijal uznesenie č. 2022. Oba výbory odporučili Národnej rade Slovenskej republiky návrh rozpočtu nákladov na činnosť Fondu národného majetku Slovenskej republiky na rok 2012 schváliť s tým, že bude zabezpečená účelná úspornosť a hospodárnosť použitia finančných prostriedkov na činnosť Fondu národného majetku. Gestorský výbor na základe stanovísk výborov Národnej rady, ktorým bola parlamentná tlač pridelená, v súlade s § 79 ods. 4 písm. f) rokovacieho poriadku odporúča Národnej rade Slovenskej republiky návrh rozpočtu nákladov na činnosť Fondu národného majetku Slovenskej republiky na rok 2012 schváliť a prijať uznesenie, ktoré je v prílohe tejto správy. Pán predsedajúci, prosím vás, otvorte rozpravu.
Jančula, Tibor, poslanec NR SR (2018-05-10):
Ďakujem. Vážený pán predsedajúci, panie poslankyne, páni poslanci, v rozprave nevystúpil žiadny poslanec. Pán predsedajúci, dajte, prosím, hlasovať o uznesení Národnej rady Slovenskej republiky, ktoré tvorí prílohu spoločnej správy.
Hrušovský, Pavol, predseda NR SR (2011-11-29):
Hlasujeme, páni poslanci, o návrhu. (Hlasovanie.) 144 prítomných, 143 za návrh, 1 sa zdržal. Národná rada vyslovila súhlas s návrhom prerokovať návrh zákona v skrátenom legislatívnom konaní. Poprosím teraz pani poslankyňu Gibalovú, aby z poverenia výboru pre sociálne veci predložila Národnej rade návrh uznesenia k návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov , ktorý prerokovávame ako tlač 586 v skrátenom konaní. Pani poslankyňa Gibalová.
Hreha, Štefan, poslanec NR SR (2013-10-17):
Vážený pán predseda, v rozprave vystúpil jeden poslanec, ktorý nedal žiadny pozmeňujúci návrh. Pán predseda, budeme hlasovať o bodoch zo spoločnej správy 1 až 18 s odporúčaním gestorského výboru schváliť.
P. Paška, predseda NR SR: (2007-06-28):
(Hlasovanie.) 141 prítomných, 59 za, 70 proti, 11 sa zdržalo, 1 nehlasoval. Bod 18 sme neschválili.
Fico, Robert, poslanec NR SR (2022-11-11):
Ďakujem. Pán minister, najskôr takú malú osobnú poznámku, pôsobíte odovzdane ako francúzski generáli, keď podpisovali Hitlerovi kapituláciu Francúzska v tom slávnom vagóne železničnom a vôbec to nevyznieva dôveryhodne, čo hovoríte. Vôbec nevidím vo vás vôľu a presvedčenie, že môžete niečo urobiť. Asi ste rukojemníkom nejakých iných vzťahov, do ktorých my nevidíme. Pán minister, hovoríte o rôznych dátumoch, hovoríte o rôznych procedúrach, ale fakt je ten, že 1. decembra uplynie nejaká výpovedná lehota veľkému počtu lekárov. Asi sa dohodneme, pán minister, že je časť lekárov, ktorí sa vrátia naspäť do práce, ale asi tá významná časť dotiahne výpovednú lehotu, čo môže spôsobiť celý kolaps, ktorý sme tu ešte nikdy na Slovensku nemali. Áno, toto je parlament, niekde sa môže zdvihnúť hlas, môže niekto byť emotívnejší, ale fakt je ten, že sme predložili racionálny návrh uznesenia, ktorý vychádza z určitých požiadaviek. Tiež mám názor, že nie môžte vo všetkom stopercentne vyhovieť, ale základom riešenia, pán minister, situácie je sociálny zmier medzi vládou a pracovníkmi, ktorí robia v slovenskom zdravotníctve a vy ho viete dosiahnuť len vtedy, ak s nimi podpíšete memorandum, o toto sa musíte usilovať. Preto SMER – sociálna demokracia zvládal situáciu v zdravotníctve, lebo vždy sledoval sociálny zmier na prvom mieste a potom sa dali tie veci riešiť, My vám vlastne dávame pomocnú ruku, pán minister. Presvedčte poslancov vládnej koalície, nech podporia toto uznesenie a vy potom môžete povedať aj na vláde, všade. Pozor, tu je uznesenie, ktoré ma o niečo žiada, a my ako vláda Slovenskej republiky zodpovedáme parlamentu, tak to teda poďme spolu urobiť. Prosím, neberte dnešnú schôdzu, pán minister, ako útok proti vám. Toto je schôdza, kde chceme pomôcť, lebo nerobíme politiku čím horšie, tým lepšie.
Bugár, Béla, podpredseda NR SR (2018-06-20):
Prezentujme sa a hlasujme. (Hlasovanie.) Prítomných 138, za 53, proti 14, zdržalo sa 70 poslancov, 1 nehlasoval. Návrh nebol schválený. Ďakujem pekne. Prosím teraz pána poslanca Žarnaya, aby uviedol hlasovanie v prvom čítaní o návrhu poslankyne Dubačovej na vydanie zákona, ktorým sa mení a dopĺňa zákon č. 213/1997 Z. z. o neziskových organizáciách, tlač 1027. (Hlasovanie o návrhu poslankyne Národnej rady Slovenskej republiky Viery Dubačovej na vydanie zákona, ktorým sa mení a dopĺňa zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov , tlač 1027.)
Kočiš, Eduard, poslanec NR SR (2021-02-26):
Ďakujem pekne za slovo, pán predsedajúci. Pán kolega Suja, áno, tvoje slová si, žiaľ, prišlo vypočuť len veľmi málo poslancov vládnej koalície, ktorí by tuná mali byť, keď už sa tu nenachádza žiaden člen vlády a mali by ti oponovať, mali by argumentovať prečo, začo, načo, ale jednoducho nie je tuná záujem príliš ani odborne, ani horlivo, ani nejako platonicky obhajovať alebo degradovať tento plán obnovy, ktorý je naozaj len slabým odvarom toho, čo sme tu mali v pléne Národnej rady Slovenskej republiky už dávno mať. Mali sme to mať dávno preštudované, prečítané a hlavne malo sa o tomto pláne obnovy diskutovať, tak ako bolo povedané, celé leto. Mali byť do toho zapojení nielen poslanci koalície, nielen poslanci opozície, ale malo sa to týkať odborových zväzov a združení zamestnávateľov, zamestnancov, poľnohospodárov, dôchodcov, zdravotníkov, učiteľov a mnohé iné odborné organizácie. Mnohé iné subjekty mali byť zapojené do tohto plánu obnovy. No ale čo sa stalo v lete namiesto diskusií? No nestalo sa nič, absolútne nič. Tento dokument sa odohráva v takejto tajnosti, ako keby sme stavali opäť Noemovu archu a nikto o tom nesmie vedieť, ale ja sa pýtam prečo. Veď tento dokument má byť naozaj verejný, má byť verejne prístupný všetkým občanom Slovenskej republiky, každý by mal mať právo sa k nemu vyjadriť, pretože sa to týka bezprostredne aj fungovania celej spoločnosti. No ale, žiaľbohu. Členov vlády toto nezaujíma, argumenty opozície sú v tomto prípade hluché, slepé, pretože vládna koalícia si ide aj naďalej svoje.
Grendel, Gábor, podpredseda NR SR (2023-03-23):
S reakciou na faktické poznámky pán poslanec Tomáš Taraba.
Hrnčiar, Andrej, podpredseda NR SR (2019-10-23):
Otváram všeobecnú rozpravu. Do rozpravy som nedostal žiadnu písomnú prihlášku. Pýtam sa, či sa chce prihlásiť niekto do rozpravy ústne. Končím možnosť nahlásiť sa do rozpravy. Do rozpravy sa neprihlásil nikto. Nech sa páči, pani navrhovateľka.
F. Mikloško, poslanec: (2001-12-18):
J. Migaš, predseda NR SR: Bol daný procedurálny návrh. Prezentujme sa a hlasujme o návrhu pána poslanca Mikloška, aby sme bod o Armáde Slovenskej republiky, o jej budovaní do roku 2010 odložili na januárovú schôdzu. (Hlasovanie.) Prítomných je 78 poslancov, za 68, proti nikto, zdržalo sa 8, nehlasovali 2. Konštatujem, že tento bod sme presunuli na rokovanie januárovej schôdze Národnej rady. Panie poslankyne, páni poslanci, teraz budeme hlasovať ako o prvom bode o vládnom návrhu zákona, ktorým sa ustanovujú podmienky vydávania aproximačných nariadení vlády Slovenskej republiky (tlač 1190), v druhom čítaní. Spoločným spravodajcom je pán poslanec Kresánek. Nech sa páči, pán poslanec, uveďte hlasovanie. P. Kresánek, poslanec: Vážený pán predseda, vážené poslankyne, vážení poslanci, v prvom rade chcem povedať, že mám splnomocnenie, poverenie Ústavnoprávneho výboru Národnej rady zastúpiť pôvodného spravodajcu pána poslanca Ladislava Orosza. Vážené poslankyne, vážení poslanci, budeme hlasovať k spoločnej správe 1190a, k spoločnej správe výborov Národnej rady Slovenskej republiky o prerokovaní vládneho návrhu zákona, ktorým sa ustanovujú podmienky vydávania aproximačných nariadení vlády Slovenskej republiky. Vážené poslankyne, vážení poslanci, z rozpravy nevyplynuli žiadne ďalšie pozmeňujúce návrhy. V prvom rade budeme teda hlasovať o pozmeňujúcich a doplňujúcich návrhoch, ktoré vyplývajú zo spoločnej správy. Takže o všetkých štyroch bodoch odporúča spoločná správa nášho gestorského výboru hlasovať spoločne a tieto schváliť. Takže, vážený pán predseda, môžete dať hlasovať o bodoch 1 až 4 spoločnej správy spoločne s návrhom gestorského výboru schváliť ich. J. Migaš, predseda NR SR: Panie poslankyne, páni poslanci, budeme hlasovať o bodoch zo spoločnej správy, a to o bodoch 1 až 4 s odporúčaním gestorského výboru tieto body schváliť. Prezentujme sa a hlasujme. Hlasujme o bodoch 1 až 4 s odporúčaním gestorského výboru schváliť ich. Hlasujeme o bodoch zo spoločnej správy 1 až 4 k tlači 1190. (Hlasovanie.) Prítomných je 87 poslancov, za 79, proti nikto, zdržalo sa 7, nehlasoval 1. Konštatujem, že tieto body sme schválili. Ďalej. P. Kresánek, poslanec: Vážený pán predseda, môžete dať hlasovať, že Národná rada odporúča tento zákon posunúť do tretieho čítania. J. Migaš, predseda NR SR: Prezentujme sa a hlasujme. Hlasujeme o odporúčaní výboru, aby uvedený zákon sme prerokovali v treťom čítaní. Hlasujeme. Hlasujeme o tlači 1190, hlasujeme o tom, aby sme zákon prerokovali v treťom čítaní. (Hlasovanie.) Prítomných je 96 poslancov, za 87, proti nikto, zdržalo sa 7, nehlasovali 2. Pristúpime teda k tretiemu čítaniu o tomto vládnom návrhu zákona . Otváram rozpravu v rámci tretieho čítania. Pýtam sa, či niekto z poslancov chce podať návrhy podľa § 85 zákona o rokovacom poriadku. Nie je to tak. Vyhlasujem rozpravu za skončenú.
Vašečka, Richard, poslanec NR SR (2012-05-11):
Ďakujem za slovo. Janko, ako lesník výborne. Lesy sa mi páčia, ale nevyznám sa v lesníctve, ale ako moji predrečníci, ma podvihlo, keď si hovoril o tom ako otec a hovoril si o sexuálnych orientáciách. Takže sa vrátim k tej kratučkej prvej časti. Ja mám dvoch synov. Jedného som dneska spomínal. Ten najstarší má 14 rokov. Nemyslím si, že orientácia sa nejako sama od seba vykryštalizuje. Ja svoje deti formujem osobne a s mojimi synmi rozprávam. Mám mladšieho syna, ktorý má 7 rokov, a veľmi otvorene sa rozprávame o týchto veciach. A je to veľmi vážna a dôležitá vec. Pred chvíľou som reagoval na jedného tak súkromne, že problém nie je v tom, že by sexuálne menšiny nemali práva. Ony chcú privilégiá. Budem bránim ich práva, aby mali presne také isté práva ako jednotlivci, ako ktorýkoľvek občan Slovenskej republiky, a budem prvý, ktorý budem zdvíhať hlas proti tomu, ak im budú ubližovať. Ale nesúhlasím, aby mali privilégiá ako manželstvo a rodina. To je môj postoj a nielen môj. Možno prečo sa tu nestrhla taká diskusia, lebo tu nie je nikto z KDH, čo mi je osobne veľmi ľúto, nielen kvôli tejto téme. Ďalšia vec. Nemyslím si, že toto je vec orientácie alebo nejakej menšiny. Ja, vo všetkej úcte, poviem, že je to deformácia, úchylka, je to škodlivé. To ma však nevedie k nenávisti, ale k tomu, nech si tieto veci realizujú v súkromí. Proti tomu nič nenamietam. Ďakujem.
Hlina, Alojz, poslanec NR SR (2013-09-12):
Ale ešte to ergo nie je... (Prerušenie vystúpenia predsedajúcim.)
P. Paška, predseda NR SR: (2006-09-05):
(Hlasovanie.) Prítomných 142, za 125, nikto nebol proti, zdržalo sa 17. Konštatujem, že Národná rada sa uzniesla, že tento návrh zákona prerokuje v druhom čítaní. Pán spravodajca, pristúpime k druhému hlasovaniu.
Kaščáková, Renáta, poslankyňa NR SR (2017-12-06):
Ja by som sa chcela dotknúť odbornosti, na ktorú pán minister tak často upozorňoval a pri tej súvislosti spomenul, som si to zapísala, že „korekcia nie je pokuta“. Hovorí, že korekcie nie sú pokuty a že to je len akási zvýšená spoluúčasť, ktorá sa vracia naspäť do operačných programov, aby sa mohla potom čerpať na ďalšie projekty a že teda ministerstvo z týchto projektov získalo naspäť 170 mil., za čo im máme tlieskať. No, ja by som pánovi ministrovi odporúčala prečítať si Usmernenie k finančnému riadeniu štrukturálnych fondov 2014 až 2020, ktoré Európska komisia vydala v súlade s nariadením Európskeho parlamentu a Rady EÚ pod číslom 1303/2013, kde sa v bode 3 pojednáva presne o tom, čo je to nezrovnalosť a čo je to finančná oprava, a stanovuje sa presne, čo sa pod týmito pojmami rozumie. Takisto sa hovorí, že „vykonanie finančných opráv v súvislosti s individuálnymi alebo systémovými nezrovnalosťami v rámci žiadosti o platbu vykonáva alebo zabezpečuje certifikačný orgán dvoma spôsobmi, buď stiahnutím príspevku okamžite, alebo odpočítaním príspevku z výkazu výdavkov v nasledujúcej žiadosti až po ukončení procesu“. Inými slovami, korekcia, to nie je žiadna zvýšená spoluúčasť, ktorá sa vracia späť do operačných programov, ale ako vyplýva z citovaného ustanovenia smernicou o finančnom riadení, je to finančná oprava výdavku, ktorý bol schválený a po zistení porušení práva sa potom koriguje výška schváleného príspevku. Je to proste pokuta za porušenie práva a basta. Takže v tejto súvislosti je naozaj zarážajúce čítať v ministrových ironických očiach, ale aj v stanovisku vlády, ktorým obhajuje ministra v jeho pozícii, že vraj poslanci, ktorí návrh predkladali, nerozumejú, ako fungujú korekcie. Podľa mňa tomu nerozumie ani samotný pán minister.
Hrnčiar, Andrej, podpredseda NR SR (2017-03-28):
Poslanec Dostál.
Pellegrini, Peter, predseda NR SR (2023-12-14):
Pán poslanec, pekne viete pískať, pán Pročko. Pán poslanec, vidíte, ani vás som neprerušil aj prvýkrát, keď ste hovorili, aj teraz druhýkrát, keď ste hovorili, a vôbec som vás neprerušil, hoc takisto o tom procedurálnom návrhu sa hlasovať nedá. Ďakujem veľmi pekne. Budeme pokračovať faktickými poznámkami. Ako prvý pán poslanec Hargaš.
Blanár, Juraj, podpredseda NR SR (2021-06-24):
Posledná faktická poznámka od pána navrhovateľa Kyselicu, nech sa páči.
Ľ. Jahnátek, minister hospodárstva SR: (2006-12-13):
Hlavným cieľom novely návrhu zákona je reagovať na požiadavky praxe a precizovať doterajšie ustanovenia, ktoré umožňujú nejednoznačný výklad zákona. Návrh zákona bol vypracovaný v súlade s Ústavou Slovenskej republiky, s medzinárodnými dohovormi, ktorými je Slovenská republika viazaná. Zákon nebude mať dopad na verejné financie, nebude mať dopad na zamestnanosť ani na podnikateľskú sféru a na životné prostredie. Návrhom zákona sa do právneho poriadku Slovenskej republiky netransponuje smernica Európskeho parlamentu a Rady č. 2004/8/ES z 11. februára 2004, nakoľko bude upravená osobitným zákonom o podpore kogenerácie založenej na dopyte o využiteľnom teple na vnútornom trhu alebo o novele zákona č. 656/2004 Z. z. o energetike. Vážená pani predsedajúca, panie poslankyne, páni poslanci, vláda Slovenskej republiky sa uchádza o vašu dôveru pri prerokovávaní predloženého vládneho návrhu zákona a verí, že návrh zákona postúpite do ďalšieho ústavnoprávneho pokračovania, že v konečnom dôsledku návrh zákona bude Národnou radou schválený. Ďakujem pekne.
Žiga, Peter, podpredseda NR SR (2024-09-13):
Pán poslanec Hajko.
Hlina, Alojz, poslanec NR SR (2012-12-14):
Ďakujem pekne. Ja mám takú ešte korekciu k pánovi Hudackému, aby to nevyznelo, že ja som proti biomase, to teda fakt nie som, však ja kúrim drevom, odkedy teda aj spôsobený hlavybôľ bol inde, kde vlastne sa, chcem, aby sa kúrilo drevom, lebo, a vôbec aj takýmito formami, čiže s týmto problém ja nemám. Ja mám problém s tým, čo v tejto krajine je úplne štandardom, že všetko, čo sa robí, sa nakoniec aj pokazí. Čiže, viete, že z extrému do extrému, že ten apetít, čo teda som počul, je tak veľký, že nestíhajú tie stromy rásť. No tak, viete, tak potom popri tom Hrone tak vyzerá, ako to vyzerá. A tá genialita je v tom, že to je dvojnásobný biznis. To znamená, že nie tí, čo chcú tú hmotu, si ju idú vyrúbať k Hronu, keď už, aby mali, ale cesty alebo povodie im zaplatí za to, že to vyrúbu. Viete, tak to je ako super, no však kto by sa netešil, hej. Čiže toto treba naozaj oceniť. A ja som ešte zabudol – to oceniť v úvodzovkách – zabudol povedať, ten parameter sa volá, že energetická chudoba. A to je vlastne, energetická chudoba znamená, že podiel výdavkov z rodiny, myslím, alebo z toho príjmu na úhradu energií. A niekde to bolo teda v novinách, tak sme, myslím, že na tom najhoršie v Európe, hej. Čiže tá energetická chudoba a máme aj normálnu chudobu, teda aby sme neboli na koni, ale aj táto energetická nás dokonca prenasleduje, hej. A tamto niekto analyzoval, tá energetická chudoba nás prenasleduje okrem iného aj ťažkými zmluvami, ktoré vlastne boli pri možno aj práci tejto strany parlamentu, ja neviem, hej, ale teraz to len betónujeme ďalej, hej. A Penta a Slovalco a neviem kto tam mali hlboko nos zaborený v tom, že tá pani v tých Košiciach proste musí platiť za tie energie toľko, že keď si, chúďa, kúpi ovládač, tak musí týždeň jesť rožky. Ďakujem.
Jarjabek, Dušan, poslanec NR SR (2014-09-23):
Dámy a páni, sedíme tu druhý deň a ešte tu budeme sedieť dlho a dlho a dlho preto, lebo jednoducho niektorí páni a niektoré dámy, ale zvyčajne páni, sa potrebujú vyrozprávať. Potrebujú si zopakovať to, čo sme tu už dávno počuli, a budeme to ešte počúvať, ako vidím tých prihlásených, niekoľko hodín. Ja súhlasím s pánom poslancom Šebejom v jednej veci, nemôžeme hovoriť všetci o všetkom a stále tí istí a dookola a rozprávať nám tuná, čo si prečítame v nejakých médiách či počujeme v rozhlase, v televízii, na internete a tak ďalej a tak ďalej. Dokedy budeme tieto hlúposti tuná počúvať? Buďte takí láskaví, majte, ako povedala pani poslankyňa Vášáryová, citujem, Boha pri sebe, zamyslite sa a skráťte tie svoje nezmyselné diskusné príspevky, lebo sú to hlúposti. Ešte raz, hlúposti. Všetci máme na čosi vlastné názory, len buďte takí láskaví, všetci máme aj iné vedomosti a iné informácie o tom, čo môžeme alebo nemôžeme rozprávať. Buďte takí láskaví, keď si toto všetci uvedomia, nebudeme tu sedieť tie hlúpe hodiny a nebudeme tuná takýmto spôsobom úplne hlúpo a nezmyselne zabíjať čas len preto, aby sa niekto vyrozprával. Ďakujem za pozornosť.
P. Hrušovský, predseda NR SR: (2004-02-04):
návrhu na vyslovenie súhlasu s Opčným protokolom k Dohovoru o právach dieťaťa a o účasti detí v ozbrojených konfliktoch s Opčným protokolom Dohovoru o právach dieťaťa a predaji detí, detskej prostitúcie a detskej pornografii, ktorý prerokúvame ako tlač 463. Prosím, aby z poverenia vlády Slovenskej republiky návrh dohody uviedol a odôvodnil minister práce, sociálnych vecí a rodiny pán Ľudovít Kaník. Pán minister, máte slovo.
Pellegrini, Peter, predseda NR SR (2023-12-06):
Prosím, prezentujme sa a hlasujme. (Hlasovanie.) Prítomných 143 poslancov, za 118, proti 1, zdržali sa 11, nehlasovali 13. Konštatujem, že Národná rada na návrh vlády rozhodla, že tento vládny návrh zákona prerokuje v skrátenom legislatívnom konaní . Nasleduje hlasovanie o návrhu vlády na skrátené legislatívne konanie o vládnom návrhu zákona o dorovnávacej dani (tlač 94). Dávam slovo členovi výboru pre financie a rozpočet poslancovi Igorovi Válekovi, aby hlasovania o tomto bode uviedol. Nech sa páči, pán poslanec. [Hlasovanie o návrhu vlády na skrátené legislatívne konanie o vládnom návrhu zákona o dorovnávacej dani na zabezpečenie minimálnej úrovne zdanenia nadnárodných skupín podnikov a veľkých vnútroštátnych skupín a o doplnení zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov , tlač 94.]
Malatinec, Roman, poslanec NR SR (2023-12-20):
Pán predsedajúci, o pozmeňujúcom návrhu pani poslankyne Petrík nemôžeme hlasovať, lebo sme schválili prvý pozmeňovací návrh poslanca Malatinca.
Mesterová, Zuzana, poslankyňa NR SR (2023-12-13):
Ďakujem pekne za slovo. Pán Bužo, ďakujem, že sme sa opäť mohli vrátiť k téme RTVS a k tomu, čo táto vláda s touto inštitúciou zamýšľa. V zásade má k nej taký istý postoj ako k právnemu štátu, verejnému záujmu a obyvateľom tejto krajiny, je im na obťaž. Je im na obťaž sa tváriť, že vôbec ich zaujímajú demokratické princípy, otravuje ich celá táto rozprava, naše príspevky, chcú to mať čím skôr za sebou, aby už konečne mohli dosiahnuť to, čo majú v úmysle, a to teda ochrániť seba a svojich ľudí. Z RTVS sa pravdepodobne stane nástroj vládnej propagandy možno skôr, možno neskôr, ale možno ľudia na námestiach tejto vláde ukážu, že sa tak nestane. Ja by som zvyšný čas, ktorý mám, chcela venovať minúte ticha za RTVS a za právny štát. Ďakujem. (Rečníčka sa odmlčala.)
Bittó Cigániková, Jana, poslankyňa NR SR (2021-03-16):
Ďakujem veľmi pekne za faktické. Chcem sa špeciálne venovať len faktickej poznámke Romany Tabák. Ja si totiž myslím, že ona chválila ženy a ďakovala ženám, čo je vždy k veci, čiže bola úplne k veci. Ďakujem pekne.